TBSP แย้มครึ่งปีหลังฟื้น เดินแผนลดต้นทุน-ขยายฐานลูกค้า
TBSP แย้มครึ่งปีหลังฟื้น เดินแผนลดต้นทุน-ขยายฐานลูกค้า
31 ส.ค. 2563

นายณฐพงศ์ พินิตพงศ์กุล กรรมการผู้จัดการ บริษัท ทีบีเอสพี จำกัด (มหาชน) หรือ TBSP ผู้ดำเนินธุรกิจการผลิตสิ่งพิมพ์ป้องกันการปลอมแปลงอย่างครบวงจร ที่นำการพัฒนาใช้เทคโนโลยีและนวัตกรรมใหม่ๆ เข้ามาป็นส่วนหนึ่งในธุรกิจ เปิดเผยว่า แนวโน้มผลดำเนินงานในช่วงครึ่งปีหลังของปี 2563 คาดว่าจะมีทิศทางดีกว่าครึ่งปีแรก หลังสถานการณ์การแพร่ระบาดของโควิด-19 คลี่คลายไปในทางที่ดีขึ้น เชื่อว่าจะส่งผลให้ธุรกิจในช่วงครึ่งปีหลังฟื้นตัวกลับมาได้
พร้อมทั้ง กลยุทธ์การปรับโครงสร้างธุรกิจ TBSP และ TKS สำเร็จเร็วขึ้นในปี 2563 จากเดิมกำหนดแล้วเสร็จในปี 2565  ส่งผลให้การ Synergy เกิดประโยชน์ในด้านการลดต้นทุน ( cost saving) และการแชร์องค์ความรู้ร่วมกัน โดยนำจุดแข็งของแต่ละบริษัทมาเพิ่มศักยภาพในการแข่งขัน สามารถนำเสนอสินค้าต่อลูกค้าแบบครบวงจรมากยิ่งขึ้น และขยายฐานลูกค้าในกลุ่มที่เป็นโอกาส   นอกจากนี้ ยังสร้างความเข้มแข็งในการต่อรองกับซัพพลายเออร์เรื่องของต้นทุนวัตถุดิบ และต่อยอดธุรกิจ Security ให้แข็งแกร่ง
“ผลกระทบจาก COVID-19 เกิดขึ้นในช่วงครึ่งปีแรก และคาดว่าธุรกิจจะฟื้นตัวกลับมาครึ่งปีหลัง แม้ว่าภาพรวมทั้งปี รายได้อาจจะไม่กลับมาเท่ากับที่คาดการณ์ไว้ แต่เชื่อว่าผลจากการปรับโครงสร้างกลุ่มธุรกิจ ผลพวงที่ตามมาทำให้เกิด cost saving และเกิดการประหยัดต้นทุนอย่างยั่งยืน สนับสนุนผลการดำเนินงานและความสามารถในการทำกำไรให้อยู่ในระดับที่ดี และจะดีต่อเนื่องในอนาคต ซึ่งในช่วงเกิดโควิด-19 เรามอนิเตอร์การคุมต้นทุนมาสักระยะหนึ่ง เริ่มเห็นสัญญาณทิศทางที่ดีขึ้น เชื่อว่าในช่วงครึ่งปีหลังของปี 2563 คาดว่าจะเห็นความสามารถในการทำกำไรกลับมาได้เหมือนเดิม” นายณฐพงศ์ กล่าว
อย่างไรก็ตาม ฐานลูกค้าของ TBSP ส่วนใหญ่เป็นกลุ่มธนาคาร ซึ่งได้รับผลกระทบจากโควิด-19  บริษัทฯได้ปรับกลยุทธ์ขยายพอร์ตไปยังลูกค้ากลุ่มใหม่ๆ มาทดแทน ให้เข้ากับยุค New Normal  ทำให้ในปัจจุบัน บริษัทฯ มีพอร์ตลูกค้าในกลุ่มขนส่งเข้ามาเพิ่มเติม และลูกค้าในกลุ่มรถไฟฟ้าที่ขยายเส้นทางสายต่างๆ และในส่วนของ Label บริษัทเข้าไปเจาะกลุ่มลูกค้าด้านคอสเมติก ด้านสุขภาพ ซึ่งธุรกิจเหล่านี้มีการขยายตัวสูง จากเทรนด์คนดูแลสุขภาพมากขึ้น  รวมทั้งบริการ Fullfillment &amp; Warehouse เก็บแพ็คส่ง ครบวงจรเพื่อตอบโจทย์ธุรกิจและการขายออนไลน์ การันตีคุณภาพบริการ ระบบคลังสินค้าออนไลน์ ทั้งแพ็คสินค้า เก็บสินค้า ส่งสินค้า ตอบโจทย์ไลฟ์สไตล์ใหม่ เป็นทิศทางที่ TBSP กำลังรุกขยายต่อไป